Diari Oficial de la Generalitat Valenciana


Sumari del DOGV 8266, del 04-04-2018 (2018/2292)

RESOLUCIÓ de 22 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 25/13-AIA Higueruelas i Calles.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8266

Data del DOGV
:   04-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2292


Data del document
:   22-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Calles
    * Higueruelas
    * impacte ambiental

RESOLUCIÓ de 22 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 25/13-AIA Higueruelas i Calles. [2018/2292]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 25/13-AIA Higueruelas i Calles.  
  
«Declaració d'impacte ambiental  
Expedient: 025/4767-LAD.  
Projecte: Ampliació d'explotació de recursos de la secció C denominada Josefina, núm. 1287.  
Òrgan promotor: Arcillas del Mediterráneo, SL.  
Òrgan substantiu: Servei Territorial d'Indústria i Energia de València. Conselleria d'Economia Sostenible, Sectors Productius, Comerç i Treball.  
Localització: Higueruelas (polígon 1: parcel·les 8, 75 i 76). Calles (polígon 13: parcel·les 12, 19, 20, 21, 22 i 23).  
  
Descripció del projecte  
L'objecte del projecte és l'ampliació de l'explotació de recursos classificats de la secció C, segons la Llei de mines, denominada Josefina i promoguda per Arcillas del Mediterráneo, SL. Els recursos a extraure són argiles i arenes per al seu ús en el sector ceràmic i en l'obra civil. Els estèrils no comerciables estan constituïts per margues i calcarenites que s'utilitzaran com a material de reble en la restauració.  
  
La superfície compresa dins del perímetre d'autorització d'explotació és de 252.805 m², es projecta extraure 3.983.000 m³ bruts, equivalent a 8.901.300 de tones, en un període de 10 anys. S'estima que la restauració pot estar completada en 15 anys.  
El sistema d'explotació és per mitjà d'obra d'atall a cel obert per escalonament en feixe descendent, amb feixes de treball d'alçària aproximada de 10 metres i bermes d'amplària variable, no inferior a 15 m.  
El projecte planteja que segons s'abandonen els talussos superiors una vegada explotats es restaurarà al mateix temps que es continua l'explotació dels successius feixes inferiors. Els fronts explotats i la zona d'enderroc després de la restauració passaran a feixes de 5 m d'alçària, angle de talús de 35° i bermes de 3,5 m d'amplària.  
S'han establit dues fases d'explotació/restauració.  
La fase I comprén els quatre primers anys de la vida de l'explotació. Físicament se centrarà en la part més occidental de l'explotació. La restauració definitiva d'aquesta àrea es finalitzarà en la fase següent.  
  
La fase II comprén els sis anys següents de la vida de l'explotació. En aquesta fase es restaura el buit miner i la totalitat dels enderrocs.  
  
Els enderrocs estan ubicats al sud i nord-oest de l'explotació.  
  
Segons l'estudi d'impacte ambiental, l'accés es realitza per la carretera CV-345. Consultat el visor cartogràfic de la Conselleria i el pla núm. 2 accessos, per a accedir a la pedrera s'utilitzaran els camins de Los Picayos i el camí de La Rocha, sense concretar com es farà la connexió a la CV-345. No obstant això, en la documentació aportada per la DIC, apareix un informe de l'Àrea de Carreteres de la Diputació de València en el qual s'indica que s'utilitze el camí de La Molina i que es realitze, a càrrec del promotor, la connexió amb la rotonda núm. 2 de la CV-345 (PK 20+280). Aquesta condició no s'ha incorporat al projecte de l'ampliació d'explotació de recursos de Josefina.  
S'ha projectat un sistema de drenatge amb la construcció d'unes cunetes perimetrals en els terrenys de major cota.  
Es preveu la ubicació d'una caseta polivalent amb vestuari, menjador i bany (dotat amb fossa sèptica i arreplega periòdica d'aigües residuals per empresa autoritzada), al costat de la zona d'enderrocs.  
  
Respecte del subministrament elèctric, l'estudi indica que es realitzarà des de les línies de la xarxa d'electrificació rural. Aquesta informació és insuficient perquè no es concreta els punts on es realitzarà la connexió ni les operacions que seran necessàries.  
Les necessitats d'aigua se satisfan a partir de depòsits fixos proveïts per mitjà de camió cisterna.  
En el moment d'iniciar-se aquest expedient, el promotor de l'ampliació de l'activitat minera era Watts Blake Bearne España, SA. Durant la fase de tramitació d'aquest expedient hi ha hagut un canvi de titular a nom d'Arcillas del Mediterráneo, SL.  
  
Tramitació administrativa  
1. Actuacions de l'avaluació d'impacte ambiental  
El cap del Servei Territorial, de la Conselleria d'Indústria, Comerç i Innovació, va sotmetre el projecte d'explotació, l'estudi d'impacte ambiental, el pla de restauració integral i el document de síntesi del projecte Ampliació d'explotació de recursos de la secció C, Josefina dels termes municipals d'Higueruelas i Calles, a informació pública per mitjà de la publicació en el Diari Oficial de la Generalitat Valenciana núm. 6127, de data 21 d'octubre de 2009, per un termini de 30 dies hàbils.  
Amb data 3 de febrer de 2010, es rep en l'Àrea d'Avaluació Ambiental (expedient 071/4022-PZC) sol·licitud d'emissió de declaració d'avaluació d'impacte ambiental, acompanyada del projecte d'explotació, estudi d'impacte ambiental, pla de restauració integral i certificat del resultat de la informació al públic. Amb data 14 de desembre de 2009, el cap de Secció de Mines emet el certificat del tràmit d'informació pública i indica que no s'han rebut al·legacions al projecte ni a l'estudi d'impacte ambiental.  
Amb data 22 de febrer de 2010, l'Àrea d'Indústria i Innovació, remet el certificat de compatibilitat urbanística del municipi de Calles.  
  
Amb data 10 de març de 2010, l'Àrea d'Avaluació Ambiental, torna la documentació remesa des de l'Àrea d'Indústria i Innovació, atés que no està en l'expedient l'informe forestal d'acord amb l'article 9.2 del Decret 82/2005, de 22 d'abril, del Consell de la Generalitat, d'ordenació ambiental d'explotacions mineres en espais forestals de la Comunitat Valenciana.  
Amb data 10 de maig de 2010 l'Àrea d'Indústria i Innovació, a fi de continuar amb l'emissió de la declaració d'impacte ambiental remet una còpia del projecte, l'estudi d'impacte ambiental, el pla de restauració integral i el document de síntesi del projecte. Es remet novament el certificat del tràmit d'informació pública. S'indica que amb data 29 de gener de 2010 s'ha sol·licitat l'informe forestal a què fa referència el Decret 82/2005, a l'Àrea de Gestió de Recursos Forestals, sense que fins a la data en què es redacta aquest escrit s'haja rebut.  
  
Amb data 28 de maig de 2010, el Servei d'Avaluació d'Impacte Ambiental, sol·licita al Servei de Gestió Forestal l'informe forestal relatiu al pla de restauració integral. Amb data 4 de juny de 2010 es rep el mencionat informe, en sentit desfavorable, per haver-hi determinades deficiències tècniques.  
En conseqüència, el 2 de juliol de 2010, el Servei d'Avaluació d'Impacte Ambiental, torna la documentació a l'Àrea d'Indústria i Innovació i tanca l'expedient.  
Amb data 4 d'octubre de 2011, el Servei Territorial d'Urbanisme, remet al Servei d'Avaluació d'Impacte Ambiental la documentació relativa a la declaració d'interés comunitari relativa a l'ampliació de l'explotació minera Josefina als termes municipals d'Higueruelas i de Calles. Entre una altra documentació està: l'informe favorable sobre l'afectació a camins ramaders, l'informe favorable de la Confederació Hidrogràfica del Xúquer (en relació amb el domini públic hidràulic o a les seues zones de servitud i policia, al règim de corrents i a la disponibilitat de recursos hídrics), el certificat de compatibilitat urbanística del municipi d'Higueruelas, l'informe desfavorable forestal i l'informe favorable condicionat de l'Àrea de Carreteres de la Diputació de València en matèria de carreteres.  
Amb data 20 de març de 2012, el Servei d'Avaluació d'Impacte Ambiental, informa el Servei Territorial d'Urbanisme que la tramitació de l'avaluació d'impacte ambiental està paralitzada fins que l'òrgan substantiu sol·licite novament l'avaluació d'impacte ambiental després de realitzar l'esmena de les deficiències tècniques descrites en l'informe forestal desfavorable relatiu al pla de restauració integral.  
  
Amb data 20 de febrer de 2013, el Servei Territorial d'Energia de València, de la Conselleria d'Economia, Indústria, Turisme i Ocupació, remet al Servei d'Avaluació d'Impacte Ambiental un exemplar del projecte d'ampliació de l'explotació, estudi d'impacte ambiental, pla de restauració integral, estudi de seguretat i salut, documentació complementària al pla de restauració integral, document de síntesi, còpia de l'informe forestal sobre el pla de restauració integral, informe de patrimoni cultural valencià, informe de la Confederació Hidrogràfica del Xúquer i informe de compatibilitat urbanística de l'Ajuntament d'Higueruelas, a fi que es formule la declaració d'impacte ambiental (expedient 025/7021-ZUD).  
Amb data 5 de juliol de 2013, el Servei d'Avaluació d'Impacte Ambiental, sol·licita informe al Servei de Vida Silvestre atés que la zona d'estudi de situa sobre la zona d'influència de la Zepa Alt Túria i Sierra del Negrete i de diversos hàbitats (alguns d'aquests, com ara el 6220, classificats com a prioritari).  
El 12 d'agost de 2013 es rep en el Servei d'Avaluació d'Impacte Ambiental la valoració preliminar de repercussions sobre la Xarxa Natura 2000, en la qual es considera que el projecte no tindrà efectes apreciables sobre la Xarxa Natura 2000.  
Amb data 13 de novembre de 2013, el Servei d'Avaluació d'Impacte Ambiental, requereix al Servei Territorial d'Energia de València, Conselleria d'Economia, Indústria, Turisme i Ocupació, un nou estudi d'impacte ambiental i document de síntesi que arreplegue i actualitze la informació que haurà de ser objecte d'avaluació ambiental, donades les modificacions que ha patit el pla de restauració integral (variació de parcel·les cadastrals, espècies i densitats utilitzades, pressupost de restauració, superfícies i fases).  
Amb data 29 de juliol de 2014 el promotor del projecte remet al Servei d'Avaluació d'Impacte Ambiental una còpia del nou estudi d'impacte ambiental i del document de síntesi, així com la instància de presentació davant de l'òrgan substantiu.  
Amb data 21 d'octubre de 2014, el Servei Territorial de València, de la Conselleria d'Economia, Indústria, Turisme i Ocupació, remet al Servei d'Avaluació d'Impacte Ambiental un exemplar de l'estudi d'impacte ambiental i del document de síntesi (versió any 2014) en format digital.  
  
Amb data 19 d'octubre de 2015, el Servei Territorial d'Indústria i Energia de València, de la Conselleria d'Economia Sostenible, Sectors Productius, Comerç i Treball, reitera l'emissió de la declaració d'impacte ambiental.  
  
2. Informes  
Es transcriuen a continuació els informes que motiven aquesta declaració d'impacte ambiental.  
Informe de l'Ajuntament de Calles.  
Realitzat el 22 de gener de 2010, que informa el següent sobre la compatibilitat urbanística de l'activitat minera en el sòl del municipi de Calles:  
«[?]El planejament vigent a la localitat de Calles són les normes subsidiàries així com l'homologació global modificativa amb data d'aprovació definitiva el 21 de desembre de 2000. S'està en fase de tramitació del pla general, desenvolupat per la Diputació de València, i ja aprovat per l'Ajuntament.  
Les normes subsidiàries de planejament assenyalen que el sòl del municipi de Calles on s'ubica, està qualificat com a sòl no urbanitzable comú, i estableix en l'article 270, ús no urbà, apartat 1, extractiu. Activitats d'extracció de qualsevol tipus de minerals per a indústria o construcció. L'establiment d'aquests usos s'entén amb les instal·lacions específiques -fixes o mòbils- que comporten en cada cas. El desenvolupament d'aquests usos en l'àmbit comprés pel pla es farà amb el compliment de tot el que disposa la legislació específica sobre la matèria que es tracte, i haurà de tindre una especial observança de totes aquelles disposicions vigents, que tenen per objecte la conservació del patrimoni natural.  
El pla general [?] qualifica el sòl com a sòl no urbanitzable de protecció forestal (SNUPF) subzona d'aprofitament miner. En l'article 9.3.1. apartat-b, que comprén les explotacions mineres existents amb concessions autoritzades per l'Administració (de Josefina, Las Peñas i del Padre Vicente) i l'àrea entorn d'aquestes, en la part oriental de l'àrea de forest de Los Rodenos, al nord del terme. En l'article 9.3.2. Règim general d'usos estableix com a ús dominant el forestal, i com a ús compatible, en el seu apartat g Explotacions mineres únicament en la subzona d'aprofitament miner. [?] En la subzona d'aprofitament miner [?] per a l'ampliació de les explotacions actuals s'haurà de justificar la no afectació a les àrees de major valor ambiental i incidència visual, i establir les mesures correctores pertinents, en particular evitar la formació de pols, que perjudica la vegetació del seu entorn i impedeix la fotosíntesi, i regenerar els espais afectats, recuperar els talussos naturals i la coberta vegetal amb espècies autòctones presents en el seu entorn».  
  
El pla general de Calles va ser aprovat definitivament per la Comissió Territorial d'Urbanisme l'1 de febrer de 2013, amb la declaració d'impacte ambiental prèvia favorable de data 8 de setembre de 2008. La versió inicial del pla general, al contingut de la qual fa referència l'informe més amunt transcrit realitzat per l'Ajuntament, pateix determinades modificacions, entre altres, degudes al procediment d'avaluació ambiental. La condició número 2 de la declaració d'impacte ambiental del pla general de Calles modifica l'article 9.3.2. Règim general d'usos del sòl no urbanitzable protegit forestal, de manera que exigeix que s'han d'excloure les forests de la Generalitat Valenciana de la subzona d'aprofitament miner:  
«De l'article 9.3.2. Règim general d'usos de la secció 3a zona de protecció forestal:  
S'haurà d'excloure les forests de la Generalitat Valenciana de la subzona d'aprofitament miner, en l'apartat 1.g».  
La dita obligació establida en la declaració d'impacte ambiental s'arreplega en la versió definitiva del pla general de Calles, publicada en el Butlletí Oficial de la Província de 13 de juny de 2013. Així doncs, l'article 9.3.2. Règim general d'usos del sòl no urbanitzable de protecció forestal, en l'apartat 2, lletra h estableix que són usos compatibles les «explotacions mineres actuals que disposen de les autoritzacions pertinents, i no s'admeten en Forests d'Utilitat Pública, ni noves explotacions, ni ampliació de les actuals, i es permet únicament el manteniment de les actuals fins a la seua finalització. En tot cas, s'haurà de justificar la no afectació a les àrees de major valor ambiental i incidència visual, i establir les mesures correctores pertinents, en particular evitar la formació de pols, que perjudica la vegetació del seu entorn impedint la fotosíntesi, i regenerar els espais afectats, recuperar els talussos naturals i la coberta vegetal amb espècies autòctones presents en el seu entorn».  
  
Així doncs, la part del projecte que s'ubica al terme municipal de Calles, atés que es tracta d'una ampliació d'explotació minera en sòl classificat com a no urbanitzable de protecció forestal i en forest d'utilitat pública, no és compatible amb el planejament vigent.  
Informe de l'Ajuntament d'Higueruelas.  
Realitzat el 17 d'abril de 2009, que informa el següent sobre la compatibilitat urbanística de l'activitat minera en el sòl del municipi d'Higueruelas:  
«[...] S'ha aportat el Pla de Situació sobre el pla d'ordenació de la modificació núm. 2 de les normes subsidiàries d'Higueruelas modificació, classificació i qualificació del sòl no urbanitzable afectat per mines, l'aprovació definitiva del qual és del 15 de desembre actualment vigent.  
  
Que en el dit pla, la ubicació del perímetre de les zones d'explotació minera de Las Peñas i Josefina, situat dins del terme municipal d'Higueruelas, està classificat com a sòl no urbanitzable comú a protecció forestal i paisatgística compatible amb activitat minera.  
  
Pel que s'informa positivament la compatibilitat urbanística sol·licitada».  
La modificació puntual número 2 de les normes subsidiàries d'Higueruelas té per objecte el canvi de qualificació de certes zones de sòl no urbanitzable de protecció paisatgisticoforestal a sòl no urbanitzable comú assignant-li un ús preferentment miner. La modificació puntual té la declaració d'impacte ambiental favorable de data 12 de setembre de 2005. Es transcriuen a continuació algunes de les condicions incloses en aquesta declaració d'impacte ambiental que s'apliquen al projecte:  
  
La condició 1 a nivell general estableix: «Els terrenys que estan sobre Forests d'Utilitat Pública i sobre els quals es pretenia la requalificació del sòl a sòl no urbanitzable comú d'ús miner quedaran com a Sòl d'Especial Protecció Forestal permetent-se en aquests l'ús extractiu». Així doncs, es tracta de sòl no urbanitzable d'especial protecció forestal en què l'ús extractiu queda permés.  
  
La condició 2 a nivell general estableix: «La legalització de cada una de les explotacions mineres que se sol·liciten al terme municipal haurà de disposar de la corresponent declaració d'impacte ambiental actualitzada a aquestes Normes Subsidiàries». D'ací que s'estiguen avaluant el compliment de les condicions de la declaració d'impacte ambiental que se li apliquen.  
La condició 4 a nivell general estableix: «Qualsevol activitat minera que s'ubique dins de la forest d'utilitat pública haurà de sol·licitar la corresponent ocupació de forest davant dels Serveis Territorials de la Conselleria de Territori i Habitatge». Atés que l'activitat està en forest d'utilitat pública ha de disposar de la corresponent ocupació de forest davant dels serveis territorials. No obstant això, els serveis territorials informen el projecte desfavorablement, per l'interés de conservar els valors ambientals que van motivar la inclusió de Los Rodenos com a forest d'utilitat pública. En conseqüència, no es podrà permetre l'ocupació de la forest.  
La condició número 5 a nivell general estableix: «Aquelles explotacions situades en terreny forestal estaran disposades al que estableix el Decret 82/2005, d'ordenació ambiental d'explotacions mineres en espais forestals de la Comunitat Valenciana». L'article 14 de l'esmentat decret estableix que «No podran desenvolupar-se extraccions mineres en forests d'utilitat pública que suposen una pèrdua definitiva dels valors que van motivar la inclusió de la forest en el catàleg d'utilitat pública.» L'informe forestal que està en l'expedient indica que si es du a terme l'explotació, a pesar que està prevista la seua restauració, el volum de material a extraure és de tal envergadura que si es reinicia la dita explotació, es produirà la pèrdua definitiva dels valors que van motivar la inclusió de la forest en el catàleg d'utilitat pública. En conseqüència, no podrà desenvolupar-se la dita extracció minera.  
  
La condició número 7 a nivell general estableix que: «Els accessos a les explotacions hauran de tramitar-se junt amb el projecte d'explotació i quedaran inclosos dins de l'estudi d'impacte ambiental. En cap cas es permetrà el pas de camions pel nucli urbà». L'estudi d'impacte ambiental no preveu correctament l'accés exigit per l'Àrea de Carreteres de la Diputació de València, que obliga a què s'execute l'accés en el PK 20+280 de la CV-345 per mitjà d'un nou ramal amb illot deflector.  
  
Informe de la Secció Forestal de la Direcció Territorial de València, de la Conselleria de Territori i Habitatge:  
Realitzat el 17 de novembre de 2006, que informa el següent sobre el canvi d'ús del sòl forestal, dins del procediment de declaració d'interés comunitari:  
«Amb data d'entrada 13 de setembre de 2006 se sol·licita per part del Servei Territorial de Planificació i Ordenació Territorial de València l'informe sobre la sol·licitud, de l'empresa WBB, de declaració d'interés comunitari relativa a l'ampliació d'explotació minera concessió Josefina, núm. 1287, del terme municipal d'Higueruelas i Calles.  
  
L'objecte de l'aprofitament miner és l'explotació a cel obert dels recursos geològics d'argiles i arenes existents i la seua transformació en productes de l'explotació per a ús generalitzat en el sector ceràmic, així com àrids fins, grossos, etc. per a (...), ús generalitzat en obra civil (reblerts).  
La dita explotació està actualment paralitzada.  
Segons estableix el Pla General d'Ordenació Forestal de la Comunitat Valenciana, aprovat pel Decret 106/2004, la classificació dels terrenys afectats per l'ampliació de l'explotació minera és terreny forestal protegit, en concret amb la forest d'utilitat pública núm. 45 denominada Los Rodenos propietat de l'Ajuntament de Calles.  
No consta en la Secció Forestal de València sol·licitud d'ocupació de les dites forests en la zona afectada per la concessió a nom de l'empresa WBB España, SA, titular de la dita concessió.  
El volum total de recursos bruts previst d'explotació és de 3.983.000 m³ bruts, la qual cosa equival a 8.901.300 tones. El període estimat d'explotació és de 10 anys.  
Les explotacions mineres en espais forestals estan regulades pel Decret 82/2005, de 22 d'abril, el qual té per objecte minimitzar l'impacte ambiental de la dita activitat i restaurar l'espai natural afectat per aquesta. El dit decret en l'article 14 estableix que no podran desenvolupar-se extraccions mineres en forests d'utilitat pública que suposen una pèrdua definitiva dels valors que van motivar la inclusió de la forest en el catàleg forests d'utilitat pública, i resulta que l'ampliació de l'explotació que es proposa, no és compatible amb la utilitat pública de la forest ja que encara que l'empresa proposa simultaniejar el procés d'explotació amb el procés de restauració, el volum de material a extraure és de tal envergadura que si es reinicia la dita explotació, no serà possible recuperar els valors que van motivar la declaració d'utilitat pública dels dits terrenys.  
D'altra banda, l'article 5 del dit decret estableix que en la ubicació d'una explotació minera s'ha de tindre en compte, entre altres aspectes, la preferència per l'ampliació de les explotacions existents i la recuperació d'explotacions abandonades sense restaurar i, l'afectació visual de l'activitat d'aquesta. En aquest cas encara que efectivament es tracta de l'ampliació d'una explotació ja existent abandonada sense restaurar, la dita explotació té un alt impacte visual des del poble d'Higueruelas, la carretera CV-345, i el barranc de La Loma, motiu pel qual és necessari dur a terme la restauració de l'explotació actualment abandonada i no la seua ampliació».  
Segons consta en l'estudi d'impacte ambiental, la concessió minera Josefina núm. 1287, va ser atorgada el 27 de març de 1944, per la qual cosa no va ser avaluada ambientalment. Segons la cartografia de l'inventari forestal, l'ampliació de l'explotació s'ubica en forest d'utilitat pública núm. 45, denominada Los Rodenos, propietat de l'Ajuntament de Calles, gestionat per la Generalitat Valenciana.  
Segons l'informe forestal, l'ampliació de l'explotació no és compatible amb la utilitat pública de la forest, ja que el volum de material a extraure és de tal envergadura que no permetria recuperar, en la fase de restauració, els valors que en el seu moment van motivar la inclusió de la forest en el catàleg de forests d'utilitat pública.  
Segons l'article 14 del Decret 82/2005, de 22 d'abril, del Consell de la Generalitat, d'ordenació ambiental d'explotacions mineres en espais forestals de la Comunitat Valenciana, l'aprofitament de recursos naturals miners derivats d'una autorització o concessió minera en forests de domini públic o d'utilitat pública requerirà l'autorització de l'ocupació temporal.  
  
Afectacions legals  
De conformitat amb l'article 11 de la Llei 5/2007, de 9 de febrer, de modificació de la Llei 4/1998, d'11 de juny, de la Generalitat Valenciana, del patrimoni cultural valencià, els estudis d'impacte ambiental relatius a qualsevol classe de projectes, hauran d'incorporar l'informe de la Conselleria de Cultura, Educació i Ciència sobre la conformitat del projecte amb la normativa de protecció del patrimoni cultural.  
Segons l'article 16 de la Llei 10/2004, de 9 de desembre, de la Generalitat, del sòl no urbanitzable (vigent en el moment d'incoar-se aquest expedient), en el sòl no urbanitzable protegit, sense perjuí de les limitacions derivades de la seua legislació o planejament sectorial determinant de la seua protecció, només es podran realitzar instal·lacions, construccions o obres que tinga previstes el planejament per ser necessàries i compatibles amb el millor aprofitament, conservació, atenció i restauració dels recursos naturals o per al seu gaudi públic i aprofitament col·lectiu. Igualment, es podran dur a terme les obres i instal·lacions necessàries per a la gestió dels béns de domini públic o dels serveis públics o activitats d'utilitat pública o interés general i per a la minoració dels riscos que van motivar la seua especial protecció.  
  
Segons l'article 18 de la Llei del sòl no urbanitzable, els plans urbanístics amb capacitat per a ordenar usos en sòl no urbanitzable comú, delimitaran zones en què siga possible l'explotació de pedreres, extraccions d'àrids o de terres.  
Segons l'article 14 del Decret 82/2005, de 22 d'abril, del Consell de la Generalitat, d'ordenació ambiental d'explotacions mineres en espais forestals de la Comunitat Valenciana, l'aprofitament de recursos naturals miners derivats d'una autorització o concessió minera en forests de domini públic o d'utilitat pública requerirà l'autorització d'ocupació temporal. No podran desenvolupar-se extraccions mineres en forests d'utilitat pública que suposen una pèrdua definitiva dels valors que van motivar la inclusió de la forest en el catàleg d'utilitat pública.  
  
  
Consideracions ambientals  
No s'han presentat alternatives d'ubicació, ni d'explotació ni de restauració.  
L'explotació minera s'enclava en la ZEPA Alt Túria-Sierra del Negrete. Es tracta d'una àrea muntanyosa de directriu ibèrica caracteritzada per una abrupta topografia i coberta per formacions forestals entre les quals destaca una excel·lent representació de carrascars continentals. A destacar igualment les formacions de pi negre i savines, així com els boscos mixtos de roure valencià. Alberga poblacions nidificants de 18 espècies d'aus incloses en l'annex I de la Directiva d'Aus. La zona és d'especial rellevància per a la conservació de rapaces rupícoles. Nidifiquen també el falcó peregrí, el duc, l'àguila serpera i l'àguila calçada.  
  
L'emplaçament de l'ampliació de l'activitat minera Josefina s'ubica completament sobre la Forest d'Utilitat Pública núm. 45 denominada Los Rodenos, de l'Ajuntament de Calles i gestionada per la Generalitat Valenciana.  
Segons la legislació forestal, les forests d'utilitat públiques són forests públiques que estan compreses en alguns dels supòsits següents:  
  
a) Les que siguen essencials per a la protecció del sòl davant dels processos d'erosió.  
b) Les situades en les capçaleres de les conques hidrogràfiques i aquelles altres que contribuïsquen decisivament a la regulació del règim hidrològic, incloses les que estan en els perímetres de protecció de les captacions superficials i subterrànies d'aigua, i eviten o redueixen allaus, riuades i inundacions i defenen poblacions, cultius i infraestructures, o milloren el proveïment d'aigua en quantitat o qualitat.  
  
c) Les que eviten o reduïsquen els despreniments de terres o roques i l'aterrament d'embassaments i aquells que protegisquen cultius i infraestructures contra el vent.  
d) Les que sense tindre plenament en el seu estat actual les característiques descrites en els paràgrafs a, b o c siguen destinades a la repoblació o millora forestal amb els fins de protecció en aquestes indicats.  
e) Les que contribuïsquen a la conservació de la diversitat biològica a través del manteniment dels sistemes ecològics, la protecció de la flora i la fauna o la preservació de la diversitat genètica i, en particular, les que constituïsquen o formen part d'espais naturals protegits, zones d'especial protecció per a les aus, zones d'especial conservació, llocs d'interés geològic o altres figures legals de protecció, així com els que constituïsquen elements rellevants del paisatge.  
  
No es detalla en l'informe en matèria forestal que està en aquest expedient, el motiu pel qual es cataloga la forest com d'utilitat pública, però sí que es deixa patent que si que s'autoritza i es du a terme l'activitat minera, el motiu pel qual es va catalogar es perdrà i no podrà recuperar-se, a causa de la magnitud de l'explotació, ni encara que se simultaniege amb la restauració.  
Aquest mateix motiu, la conservació dels valors ambientals que van propiciar la seua catalogació com a forest d'utilitat pública, és el que va motivar l'exclusió de l'ús miner en el sòl no urbanitzable de protecció forestal en l'avaluació d'impacte ambiental del pla general de Calles. Així doncs, la part del projecte que s'ubica al terme municipal de Calles, atés que es tracta d'una ampliació d'explotació minera en sòl classificat com a no urbanitzable de protecció forestal i en forest d'utilitat pública, no és compatible amb el planejament vigent.  
  
La modificació puntual núm. 2 de les normes subsidiàries d'Higueruelas es va tramitar i va resoldre amb l'objecte de delimitar els àmbits del terme municipal en què podria resultar ambientalment acceptable l'ús miner, i va canviar en els àmbits delimitats la classificació de sòl no urbanitzable de protecció paisatgisticoforestal a sòl no urbanitzable comú assignant-li un ús preferentment miner.  
  
La part dispositiva de la declaració d'impacte ambiental de la modificació núm. 2 de les normes subsidiàries d'Higueruelas va establir una sèrie de condicions generals relatives als criteris que s'ha de seguir per qualsevol dels projectes d'explotació que es tramitaran en els àmbits delimitats (enumerats en l'informe d'urbanisme) però també una sèrie de condicions específiques per a cada un dels àmbits delimitats que han de ser igualment observats pels projectes de desenvolupament.  
  
Concretament per a la zona en què s'ubica el projecte d'explotació Josefina es va establir.  
«Àrees antigues pedrera (FUP Los Rodenos). Es limitarà l'explotació fins als materials del Cenomanià que no es veuran afectats i l'extensió lateral quedarà limitada a la visibilitat de l'explotació des de vies de comunicació i nucli urbà d'Higueruelas».  
El projecte d'explotació proposat sobrepassa àmpliament l'àrea visible des del nucli d'Higueruelas i, per tant, incompleix les condicions de detall establides en l'avaluació ambiental de la modificació núm. 2.  
  
  
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'impacte ambiental i concordants del seu reglament, annex I, apartat 3.c del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, modificat pel Decret 32/2006, de 10 de març, del Consell de la Generalitat.  
  
2. En l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article cinqué del Decret 162/1990, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'impacte ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.  
4. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
Per tot això, s'emet la següent:  
Declaració d'impacte ambiental  
  
Primer  
Estimar desfavorable, només als efectes ambientals, el projecte d'ampliació d'explotació de recursos de la secció C denominada Josefina núm. 1287, als termes municipals d'Higueruelas i Calles, ambdós a la província de València, promogut per la mercantil Arcillas del Mediterráneo, SL, per l'incompliment de la declaració d'impacte ambiental (de data 12.09.2005) de la modificació puntual núm. 2 de les normes subsidiàries d'Higueruelas, per la incompatibilitat urbanística al terme municipal de Calles, per la conservació del valor ambiental de la Forest d'Utilitat Pública de Los Rodenos (la seua autorització implicaria la seua pèrdua) i pel compliment de la normativa en matèria d'ordenació ambiental d'explotacions mineres en terrenys forestals, motivats en les consideracions ambientals de la part expositiva d'aquesta resolució.  
  
  
Segon  
Notificar a les parts interessades que, contra aquesta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
  
València, 23 de gener de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 22 de febrer de 2018.- El director general de Medi Natural i d'Avaluació Ambiental: Antoni Marzo i Pastor.